Premierul Orban a prezentat, marți, trei scenarii de majorare a salariului minim brut pe economie, începând de la 1 ianuarie 2020, dar toate au în vedere o majorare de 7,2%, respectiv de la 2.080 lei la 2.230 lei, adică o majorare de 150 lei brut, respectiv 83 lei net. Fiecare variantă propune diferite mecanisme de creștere anuală a salariului minim. Majorarea se referă, însă, doar salariul minim pe economie pentru persoanele fără studii superioare.

UPDATE ora 13,00 Șeful Cancelariei prim-ministrului, Ionel Dancă, a declarat, în urma Consiliului Național Tripartit, în care au fost prezentate patronatelor și sindicatelor variantele de creștere, că în niciun scenariu nu există posibilitatea scăderii în viitor a salariului minim.

”În cel mai nefericit caz salariile aflate în plată rămân la nivelul respectiv”, a spus Dancă, referindu-se la mecanismul de calcul al salariului minim, care va fi stabilit în urma dialogului cu partenerii sociali pe cele trei scenarii.

Acesta a confirmat că salariul minim brut pentru persoanele cu studii superioare va rămâne în plată la nivelul actual, iar în timp, prin creșterea salariului minim brut de bază, va exista un singur salariu minim brut pe economie.

De asemenea, în construcții, unde potrivit lui Dancă sunt înregistrate aproximativ 316.000 contracte la salariul minim din domeniu, de 3.000 lei, va fi păstrat nivelul actual în plată.

Scenariul I Majorarea salariului minim brut cu rata anuală a inflației în luna octombrie 2019 (3,4%), conform datelor INS și cu creșterea reală a productivității muncii pe persoană angajată în anul 2018 (3,7%), conform datelor Eurostat, ceea ce înseamnă o majorare cu 7,2%, respectiv de la 2080 lei la 2230 lei. Acest scenariu prezintă avantajul - în opinia Guvernului - că asigură politicii salariului minim un caracter de sustenabilitate, generat de componenta de productivitate, pe lângă acela de menținere a puterii de cumpărare, generat de componenta ratei inflației.